section_heading: Karijera
paragraph_text: Dana 25. kolovoza 2008. televizijska mreža ABC naručila je snimanje pilot epizode serije Cupid. To je bio remake istoimene serije iz 1998. godine u kojoj su glavne uloge ostvarili Jeremy Piven i Paula Marshall. U ovoj novoj verziji Paulson je trebala odigrati glavnu ulogu skupa s Bobbyjem Carnavaleom. Serija je s emitiranjem započela u ožujku 2009. godine, ali je ukinuta već 19. svibnja 2009. nakon emitiranih šest epizoda. Godine 2012. Paulson je nastupila u ulozi Nicolle Wallace u HBO-ovom televizijskom filmu Promjena igre čija se radnja temeljila na izbornoj kampanji za američkog predsjednika 2008. godine. Godine 2011. Paulson je nastupila u gostujućoj ulozi u tri epizode FX-ove televizijske serije Američka horor priča u kojoj je odglumila lik Billie Dean Howard. Paulson se vratila u drugoj sezoni, podnaslova Američka horor priča: Ludnica, u kojoj je glumila novi lik, Lanu Winters - spisateljicu koja je smještena u umobolnicu zbog toga što je lezbijka. U trećoj sezoni serije, podnaslova Američka horor priča: Vještičja družba, Paulson je glumila Cordeliju Foxx, vješticu koja vodi akademiju za mlade vještice. U četvrtoj sezoni, podnaslova Američka horor priča: Cirkus nakaza, glumila je sestre blizanke Bette i Dot Tattler. Paulson se vratila i u petoj sezoni serije, podnaslova Američka horor priča: Hotel, u kojem je nastupila u ulozi Sally.<ref> U toj istoj sezoni u posljednjoj epizodi također se ponovno pojavila u ulozi Billie Dean Howard. U šestoj sezoni serije, podnaslova Američka horor priča: Kolonija Roanoke, Paulson je nastupila u ulozi britanske glumice Audrey Tindall koja se pojavljuje u dokumentarnom filmu My Roanoke Nightmare kao supruga i instruktorica yoge Shelby Miller.